Covid-19-gevalle in Noordwes neem ‘drasties’ afMadoda Sambatha, LUR vir gesondheid in Noordwes. (Foto: Twitter) Die getal nuwe Covid-19-gevalle wat daagliks in Noordwes aangemeld word, het die afgelope maand drasties afgeneem. Só het die Noordwes- departement van gesondheid Dinsdag in ŉ verklaring aangedui. “Altesaam 117 nuwe gevalle is die afgelope 24 uur in die provinsie aangemeld. Dit is ŉ drastiese afname van die 823 nuwe gevalle wat 30 dae gelede aangeteken is. Die getal herstelgevalle het ook toegeneem tot 12 245, wat 56% van die algehele 21 933 gevalle verteenwoordig,” lui die verklaring. Herstelde pasiënte sluit in verskeie senior raadslede en LUR’e in die provinsie. Die Dr Ruth Segomotsi Mompati-distriksmunisipaliteit (Vryburg en Schweizer-Reneke) toon wel steeds ŉ toename in die aantal nuwe gevalle wat daagliks hier aangemeld word. Madoda Sambatha, LUR vir gesondheid in Noordwes, het gesê dat die provinsie se kapasiteit vir toetsing in Klerksdorp en Rustenburg ook verhoog is.